Arkitekturin H. C. W. Tórgarð teknaði, og var hetta ógvuliga stór bygging tá í tíðini: kirkja og kleystur, skúli og barnagarður. Fram til 1952 var Sankta Frans skúli privatskúli og fekk ongan almennan stuðul. Fíggjarliga gekk tí ógvuliga tungt, men gávur, skúlapeningur frá næmingunum og ólavsøkubasarurin vóru fíggjarliga grundarlagið. Í 1980 fluttu nunnurnar í nýggja kleystrið oman fyri skúlan. Nýggj kirkja er eisini bygd oman fyri skúlan, og gamla kirkjan verður nú brúkt til samkomuhøll í skúlanum. Býráðið tók yvir Sankta Frans skúla 1. apríl 1985, men skúlin varð tó í 10 ár rikin eins og áður. Frítíðarskúlin hjá forskúlanum er eisini í skúlanum. Skúlin er tvísporðaður við næmingum úr forskúla til og við 7. flokki. Nú skúlin er fult yvirtikin, eru gomlu upptøkutreytirnar søga, og skúlin er undir somu treytum sum hinir skúlarnir í kommununi. Skúlaárið 2016/17 ganga 315 næmingar í tilsamans 14 flokkum í Sankta Frans skúla, 1.-7. flokk. Lærararnir eru 24 umframt 4 stuðlar. Í forskúlanum eru 43 børn í tveimum flokkum, og har starvast 4 forskúlalærarar.